## Zakon o izmjenama i dopunama Zakona o Gradu Zagrebu

### NN 125/2008 (29.10.2008.), Zakon o izmjenama i dopunama Zakona o Gradu Zagrebu

# HRVATSKI SABOR

**3565**

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O GRADU ZAGREBU

Proglašavam Zakon o izmjenama i dopunama Zakona o Gradu Zagrebu, kojega je
Hrvatski sabor donio na sjednici 17. listopada 2008. godine.

Klasa: 011-01/08-01/140
Urbroj: 71-05-03/1-08-2
Zagreb, 22. listopada 2008.

Predsjednik
Republike Hrvatske
**Stjepan Mesić**, v. r.

## ZAKON

### O IZMJENAMA I DOPUNAMA ZAKONA O GRADU ZAGREBU

Članak 1.

U Zakonu o Gradu Zagrebu (»Narodne novine« br. 62/01.) naslov iznad članka 6.
mijenja se i glasi: *»Izvršno tijelo Grada Zagreba«.*
Članak 6. mijenja se i glasi:
»Izvršno tijelo Grada Zagreba je gradonačelnik Grada Zagreba (u daljnjem tekstu
gradonačelnik).«

Članak 2.

U članku 7. stavak 2. mijenja se i glasi:
»Gradonačelnik se bira na način propisan Zakonom o izborima općinskih načelnika,
gradonačelnika, župana i gradonačelnika Grada Zagreba.«

Članak 3.

U članku 8. stavku 3. riječi: »ministra nadležnog za poslove uprave« zamjenjuju
se riječima: »čelnika središnjeg tijela državne uprave nadležnog za poslove
lokalne i područne (regionalne) samouprave«.
U stavku 5. riječi: »Ministarstva pravosuđa, uprave i lokalne samouprave«
zamjenjuju se riječima: »središnjeg tijela državne uprave nadležnog za poslove
lokalne i područne (regionalne) samouprave«.

Članak 4.

Članak 9. mijenja se i glasi:
»Gradonačelnik ima dva zamjenika koji se biraju na način propisan Zakonom o
izborima općinskih načelnika, gradonačelnika, župana i gradonačelnika Grada
Zagreba.«

Članak 5.

Članak 10. briše se.

Članak 6.

Članak 11. mijenja se i glasi:
»Gradonačelnik dužnost obavlja profesionalno, a njegovi zamjenici će odlučiti
hoće li dužnost na koju su izabrani obavljati profesionalno ili bez zasnivanja
radnog odnosa.
Zamjenici su dužni u roku od 8 dana od dana stupanja na dužnost dostaviti pisanu
obavijest nadležnoj gradskoj službi o tome hoće li dužnost na koju su izabrani
obavljati profesionalno ili bez zasnivanja radnog odnosa.«

Članak 7.

U članku 14. stavak 2. mijenja se i glasi:
»Pročelnike upravnih tijela na temelju javnog natječaja imenuje gradonačelnik.«
U stavku 3. riječi »Gradskog poglavarstva« zamjenjuju se riječju:
»gradonačelnika«.
Stavak 4. briše se.
Dosadašnji stavak 5. postaje stavak 4.

Članak 8.

U članku 15. stavku 1. riječi: »i Gradskom poglavarstvu« brišu se.

Članak 9.

U članku 21. stavku 1. iza riječi: »Skupštine« zarez i riječi: »odnosno
poglavarstva« brišu se.

Članak 10.

Grad Zagreb dužan je uskladiti Statut i druge opće akte s odredbama ovoga Zakona
u roku od 90 dana od dana stupanja na snagu ovoga Zakona.

Članak 11.

Stupanjem na snagu ovoga Zakona prestaju vrijediti odredbe Statuta Grada Zagreb
koje se odnose na izbor gradonačelnika i njegovih zamjenika te gradskog
poglavarstva, odnosno odredbe Statuta koje se tiču povjerenja i razrješenja
gradonačelnika te druge odredbe Statuta koje su suprotne odredbama ovoga Zakona.

Članak 12.

Ovaj Zakon objavit će se u »Narodnim novinama«, a stupa na snagu 18. svibnja
2009.

Klasa: 015-07/08-01/01
Zagreb, 17. listopada 2008.

HRVATSKI SABOR
Predsjednik
Hrvatskoga sabora
**Luka Bebić**, v. r.

Zakon, NN 125/2008-3565
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)